九江道上望庐山
涉水厌风涛，回船怜酒宴。昏镫妥营魄，晨装指陵甸。辛苦宁殊途，转徙愧乘传。春原烟草齐，青青初眼见。生涯赴恢诡，山川接葱茜。林塘延鹭飞，杨柳迟莺啭。匡山忝顾予，并衡皆九面。灵峰摩天霄，晴霭飏如霰。穆穆舜巡邈，巍巍禹功奠。回此穷途悲，终惬幽栖恋。倏忽揖神君，弃置儒服贱。
主题：山水
情感：想家